คลังถกออมสิน-ศธ.สางปมหนี้ครู
คลังระดมสมองแก้หนี้เสียครูแบงก์ออมสิน ปัดตอบตั้งสำรองเพิ่ม ขอดูผลแก้ไขก่อน
9 ธ.ค. 2558

คลังระดมสมองแก้หนี้เสียครูแบงก์ออมสิน ปัดตอบตั้งสำรองเพิ่ม ขอดูผลแก้ไขก่อน
นายสมชัย สัจจพงษ์ ปลัดกระทรวงการคลัง เปิดเผยว่า ในสัปดาห์หน้าจะเชิญผู้บริหารธนาคารออมสินและตัวแทนจากกระทรวงศึกษาธิการ มาหารือถึงการแก้ไขปัญหาหนี้เสียครู เพื่อหาแนวทางกำกับดูแลและแก้ไขอย่างยั่งยืน แต่ยอมรับว่าการแก้ไขปัญหาหนี้เสียของครูไม่ใช่เรื่องง่ายและต้องมีการดำเนินการแก้ไขเป็นการด่วน
ทั้งนี้ ที่ผ่านมาคณะกรรมการธนาคารออมสินได้อนุมัติการแก้ไขปัญหาหนี้เสียของครู ให้ผู้บริหารธนาคารออมสินไปดำเนินการเป็นการเร่งด่วน แต่ความคืบหน้าต้องติดตามจากฝ่ายบริหารของธนาคารออมสินว่ามีการดำเนินการแก้ไขคืบหน้าไปได้มากน้อยขนาดไหน
นายสมชัย กล่าวถึงการตั้งสำรองหนี้เสียในส่วนหนี้ที่ปล่อยกู้ให้ครู ว่า ธนาคารออมสินจะต้องตั้งสำรองหนี้เสียครูมากกว่า 8,000 ล้านบาทหรือไม่ ยังต้องดูตัวเลขหลังจากการออกมาตรการแก้ไขแบบบูรณาการว่าได้ผลหรือไม่ หากได้ผลธนาคารออมสินอาจจะไม่ต้องตั้งสำรองมากจนกระทบผลกำไรของธนาคารอย่างรุนแรง
ก่อนหน้านี้ ธนาคารออมสินเปิดเผยยอดคงค้างสุทธิการปล่อยหนี้ครูล่าสุดมีจำนวน 4.7 แสนล้านบาท ในจำนวนนี้ได้กลายเป็นหนี้เสียไปแล้ว 2,000 ล้านบาท หรือคิดเป็น 0.4% ของหนี้ที่ปล่อยให้กับครู และยังมีหนี้ที่จะตกชั้นหรือค้างจ่ายเกิน 3 เดือน ในเดือน พ.ย. และ ธ.ค. 2558 อีกกว่า 1 หมื่นล้านบาท ทำให้ที่ผ่านมาธนาคารแห่งประเทศไทย (ธปท.) ได้ขอให้ธนาคารออมสินแก้ไขปัญหาหนี้เสียที่จะเกิดขึ้น ซึ่งจะส่งผลให้ต้องนำกำไรจากการดำเนินงานไปตั้งสำรอง ส่งผลให้ธนาคารออมสินเหลือกำไรเพียงเล็กน้อยเท่านั้น
ด้าน นายสมคิด หอมเนตร นักวิชาการอิสระ นำกลุ่มเครือข่ายข้าราชการครูและบุคลากรทางการศึกษาที่เป็นหนี้สินวิกฤต เข้ายื่นหนังสือถึงนายกรัฐมนตรีเพื่อติดตามและทวงถามการบริหารจัดการหนี้สินครูและบุคลากรทางการศึกษา เนื่องจากเมื่อ 2 เดือนที่ผ่านมาได้เคยเสนอให้มีการปรับโครงสร้างหนี้ครู ทั้งที่กู้จากธนาคารและสหกรณ์ออมทรัพย์ทั่วประเทศ ด้วยการลดดอกเบี้ยจากเอ็มแอลอาร์ หรือ 7.5% ในปัจจุบัน เหลือ 3.5-4% ระงับการฟ้องร้องหรือบังคับคดีครูจำนวน 3.3 หมื่นราย